Lykke Friis (V), 2011-05-13:
Tusind tak.
Jeg skal indledningsvis bemærke, at jeg finder tankerne bag og intentionerne med forslaget gode og sympatiske.
Man vil sikre, at elselskaberne ikke lukker for strømmen til en husstand, før de sociale myndigheder er kontaktet, og man vil sikre, at der er tilstrækkelig tid til at træffe de nødvendige foranstaltninger over for børn, enlige og ensomme ældre uden netværk, fattige og andre udsatte i husstanden.
Det er en alvorlig sag at få lukket for strømmen.
Vores hjem er bygget op, så det er svært at være uden el.
Det er nærliggende at antage, at de fleste lukninger er knyttet til økonomiske og sociale problemer, og det er vigtigt, at de sociale myndigheder, elselskaber og andre har opmærksomhed på problemet.
Vi har f.eks. alle i henhold til serviceloven en pligt til at underrette kommunen, hvis vi får kendskab til, at et barn udsættes for vanrøgt eller andre forhold, som er til fare for dets udvikling og sundhed.
Det følger i øvrigt af Dansk Energis retningslinjer til elnetvirksomhederne, at de skal underrette de sociale myndigheder forud for lukninger for elektriciteten, når der er børn i boligen.
Klima- og Energiministeriet vil tage kontakt til Dansk Energi og opfordre til, at Dansk Energi sikrer, at deres vejledning bliver efterlevet.
Spørgsmålet er derfor, om der er behov for, at vi yderligere kobler de sociale myndigheder på disse sager via elselskaberne, og særlig, om ressourceforbruget ved en sådan ordning vil være fornuftigt i forhold til det, der opnås.
Jeg mener, at de nuværende muligheder er gode nok, som de er, og at problemerne omkring lukninger fanges fornuftigt op, særlig fordi langt de fleste jo vil være i kontakt med de sociale myndigheder i forvejen eller nemt vil kunne komme det.
På baggrund af den økonomiske krise er antallet af lukninger stigende, og samlet er der antagelig tale om mellem 25.000 og 30.000 lukninger om året.
Derfor vil der helt typisk være tale om meget kortvarige lukninger.
En gennemførelse af forslaget vil antagelig medføre, at kommunerne også kommer til at bruge ressourcer på de forbrugere, som betaler lige inden den varslede lukning, således at ressourceforbruget unødigt øges.
Klima- og Energiministeriet har drøftet forslaget med Socialministeriet, der ligesom jeg kan tilslutte sig intentionerne bag forslaget, men som samtidig gør opmærksom på, at forslaget indebærer en uforholdsmæssig mængde administrative opgaver.
Således vil kommunerne med forslaget få til opgave at undersøge årsagerne til lukningen af strømmen samt eventuelle øvrige behov for støtte m.v. – også for de husstande, der enten ikke har brug for hjælp, eller som allerede får hjælp gennem kommunen.
Socialministeriet skønner, at forslaget vil medføre udgifter på ca. 50 mio. kr. om året til administration, såfremt kommunerne skal inddrages i 30.000 lukninger.
I lyset af regeringens ønske om at regelforenkle og i lyset af kommunernes økonomiske situation er det derfor samlet set min vurdering, at den foreslåede ordning hverken er hensigtsmæssig eller nødvendig.
Som jeg nu har sagt et par gange, synes vi, intentionerne er gode, men den foreslåede ordning bringer ikke løsninger, der hænger fornuftigt sammen med ressourceforbruget.
Regeringen kan derfor ikke tilslutte sig beslutningsforslaget.